Det bliver ikke i 2018, at Danmark får lov til at afvikle de første etaper af Tour de France, som Danmark ellers har ønsket.

Det skriver TV2, der har talt med Joachim Andersen, der er en af initiativtagerne til Tour de France-starten i Danmark.

Han har været til møde torsdag med Københavns overborgmester, Frank Jensen, og løbsdirektør Christian Prudhomme, der er i København for at se på muligheden for at afvikle den første del af Touren i Danmark.

Læs også : Strid om skattekroner til sydjysk Tour de France-etape

Joachim Andersen slår overfor TV2 fast, at Tour de France ikke kan komme til Danmark i 2018. Han fortæller dog samtidig, at Prudhomme er åben for, at det kan lade sig gøre i 2019 eller 2020.

Årsagen til, at det ikke lader sig gøre i 2018, er, at et møde tidligere på året, hvor Prudhomme skulle have været i Danmark og se på forholdene, blev aflyst forårsaget af det danske Folketingsvalg. Det skriver TV2.

- Vi skulle have haft et møde med ham i slutningen af maj, og på det tidspunkt lykkedes det ikke, fordi der blev udskrevet valg, så jeg var personligt nødt til at ringe og sige til ham, at vi skulle udskyde mødet, siger Joachim Andersen til TV2 Sport.

Torsdag klokken 18 afholder Prudhomme et pressemøde i København.

I et tidligere telegram hed det, at den danske ansøgning blev afleveret for sent, men det er altså det senere møde med Prudhomme, der er årsagen til, at Tour de France ikke rammer Danmark i 2018.